અરબી સમુદ્રના કિનારે કોરીક્રીકના નાકા પર અને પવિત્ર તીર્થધામ નારાયણ સરોવર પાસે સાગર તટે પુરાણ પ્રસિદ્ધ કોટેશ્વર મહાદેવનું પ્રાચીન મંદિર ભારતનું એક સુવિખ્યાત યાત્રાધામ છે. રાવ ધુરારાના પત્ની ગૌડરાણીએ રાવ ધુરારાને પામવા લીધેલી પ્રતિજ્ઞા પૂરી થતાં તેણે આ મંદિરની પ્રતિષ્ઠા કરી હોવાનું કહેવાય છે. તેની સ્થાપના પાછળ એક પૌરાણિક કથા પણ સંકળાયેલી છે. લંકાપતિ રાવણે આકરું તપ કરી ભગવાન શંકરને પ્રસન્ન કરી પોતાની સાથે શંકરનું લિંગ લઇ જઇ ત્યાં તેની પ્રતિષ્ઠા કરવાનું વરદાન માંગ્યું. આ વખતે શંકરે એવી શરત કરી કે, લંકા સુધી પહોંચતાં ક્યાંય પણ લિંગ જમીન પર મૂકવું નહીં અને જ્યાં પણ લિંગ જમીન પર મૂકાશે ત્યાં તેની પ્રતિષ્ઠા કરવી પડશે ! રાવણ હાથમાં શિવલિંગ લઇ લંકા તરફ ઉપડ્યો. આથી દેવોમાં ગભરાટ ફેલાયો. ત્યારે બ્રહ્માએ ગાયનું રૂપ લઈ નારાયણ સરોવર પાસે એક ખાડામાં ફસાયેલી ગાયનું રૂપ લીધું. જેથી પસાર થતાં રાવણે તેને પાણીમાં ફસાયેલી સાચી ગાય માની તેને બચાવવા હાથમાંનું લિંગ જમીન પર મૂક્યું. ગાયને બચાવી. પણ તેણે પાછળ જોયું તો જમીન પર મૂકેલ લિંગમાંથી એક કરોડ લિંગ થઇ ગયેલા. આમાંથી અસલ લિંગ શોધવું મુશ્કેલ હોઇ, અહીં જ ભગવાન શંકરના મંદિરની પ્રતિષ્ઠા કરી એ આજનું કોટેશ્વર. એક કરોડ લિંગ પૈકીના કારણે આ મહાદેવના સ્થાનનું નામ પણ કોટેશ્વર મહાદેવ પડ્યું. ઇ.સ. 1819ના ધરતીકંપ વખતે આ મંદિરને વ્યાપક નુક્સાન થતાં કચ્છના એ સમયના દાનવીર સુન્દરજી સોદાગરે ઇ.સ. 1820માં તેનો જિર્ણોદ્ધાર કરાવ્યો હતો. પવિત્ર તીર્થ નારાયણ સરોવરથી આ સ્થાન 3 કિ.મી. છે અને ભૂજથી 163 કિ.મી. છે.